Tryller mobilen om til en bærbar PlayStation

Når nu Sony ikke (længere*) vil lave en bærbar Playstation, er det jo godt at andre træder til. Backbone One er en PS DualSense-inspireret controller, der udfører tricket ved hjælp af din eksisterende telefon. iPhone eller Android.

Par med PS Remote Play app’en, så kan du begynde at spille dine PlayStation-spil hvor som helst og når som helst. Og bibeholde fordelene ved DualSense-controlleren.

Men ikke nok med det. Ud over PS Remote understøtter Backbone One også Xbox Game Pass, GeForce Now og Steam. Det er altså lidt af en multikunstner.

Controlleren fås i to versioner; en til iPhone (med Lightning-tilslutning) og en USB-C udgave til Android. Den har udtag til hovedtelefoner og kan naturligvis lades op, mens man spiller.

Vores kolleger hos svenske Teknikveckan har anmeldt Backbone One. De er komplet forelskede i den, men brokker sig dog over prisen. Den er på 999 kroner. Dyrt? Naah, ikke hvis det virker. Det trælse er, at man skal betale for et Backbone+ abonnement, hvis man vil have samtlige funktioner til rådighed.

Det er gratis det første år, men derefter koster det 260 kroner om året. Læs mere om controlleren på selskabets hjemmeside.

* Som de ældste af os husker, introducerede Sony i 2004 sin PlayStation Portable, kaldet PSP. Den levede i forskellige inkarnationer frem til 2014, hvor Sony lukkede ned for produktionen.

Tryller mobilen om til en bærbar PlayStation